**粵語懶音**指嘅係粵語語音嘅內部規律中嘅流變。呢個現象可以增加同音字而且導致意義上嘅歧義，從而得名懶音。但懶音呢個名存有各種爭議，因為某啲音變中嘅合併及變異嘅起因並唔係懶惰。懶音或者起因於冇正式接觸標準發音嘅教育，甚至係受到鄉音嘅影響。粵語懶音普遍出現喺韻母上，亦有啲懶音出現喺複雜嘅輔音、聲調當中。

聲母
--

### n、l合流

#### 因素

* 語流音變

英華分韻撮要（1856年）記低過n-、l-混淆現象。同樣現象亦開始喺1950年代嘅香港出現。
* 同化（音韻學）
* 其他漢語方言嘅影響（20世紀70年代香港鼓勵粵語取代其他漢語方言喺公眾場合使用，原先以客家話、閩南話等方言為母語嘅使用者喺學粵語嗰時，帶入母語n/l不分嘅發音習慣。而香港客家話係 n-、l-不分。）

#### 現狀

粵語廣府方言嘅使用者，尤其係一啲喺廣東同埋香港地區嘅年輕人[未記出處或冇根據]，鼻音n同舌邊音l喺日常生活當中一般係已有變體，以舌邊音l為代表。n/l合流喺廣東較少見，某啲粵語方言仍然清晰噉區分到呢啲聲母。

#### 例子

男女（naam4 neoi5/nam4 nêu5） -> 藍呂（laam4 leoi5/lam4 lêu5）

### ng鼻音脫落

#### 因素

* 語流音變
* 同化（音韻學）
* 方言口音（番禺口音、順德口音）

#### 現狀

聲母ng脫落喺香港地區較為普遍。相反，廣州西關口音[未記出處或冇根據]一般喺零聲母讀一律加上ng聲母。廣州有一種嘢食嘅名非常經典，可以練習ng聲母：「芽菜炒牛肉」（ngaa4 coi3 chaau2 ngau4 yuk6）。

#### 例子

我（ngo5） -> o5

### 複合聲母w（u）脫落（韻母o之前）

#### 因素

* 語流音變
* 同化（音韻學）
* 方言口音
* 受其他漢語語言影響（客家話）

#### 現狀

廣東地區粵語使用者讀以o為韻母嘅字時，往往將gw（gu）發成g，將kw（ku）發成k。呢個現象喺港澳亦常見。

#### 例子

* **廣**（gwong2/guong2）府 -> **港**（gong2）府
* 水**果**（gwo2/guo2） -> 水**嗰**（go2）
* 輪**廓**（kwok3/kuog3） -> 輪**確**（kog3）

由於客家話冇gw-以及kw-聲母，故此，部分人可能受客家話嘅影響。就以上例子，「廣」同「港」喺客家話入面係同音（gong）；「果」同「嗰」喺客家話入面都係同音（go）；「廓」同「確」喺客家話入面都係同音（kok）。

#### 以o為韻母嘅gw字列表

* 戈 gwo1/guo1
* 果 gwo2/guo2
* 裹 gwo2/guo2
* 過 gwo3/guo3
* 國 gwok8/guog3
* 郭 gwok8/guog3
* 光 gwong1/guong1
* 廣 gwong2/guong2

#### 以o為韻母的kw字列表

* 廓 kwok8/kuog3
* 礦 kwong3/kuong3
* 狂 kwong4/kuong4

### 聲母弱化

#### 因素

* 音變（語流音變、同化、異化）

#### 廣州話

佢（keoi5/kêu5） -> heoi5/hêu5

韻母
--

### 韻尾-ng與-n不分

#### 因素

* 音變（語流音變、同化、異化）
* 方言口音

#### 現狀

大部分人能夠辨別並準確發出呢兩個韻尾。[未記出處或冇根據]

#### 例子

* 冷（laang5/lang5） -> 懶（laan5/lan5）
* 猛（maang5/mang5） -> 晚（maan5/man5）
* 恒生銀行 -> 「痕身」ɐn「寒」

### 韻尾–k（-g）與-t（-d）不分

#### 現狀

同韻尾-ng與-n差唔多。

#### 例子

* 策（tsaak8/tsag3） -> 察（tsaat8/tsad3）
* 責（zaak8/zag3） -> 札（zaat8/zad3）

### 韻母ng變成m

#### 因素

* 語流音變
* 同化（音韻學）

#### 現狀

粵語中字如五、吳、誤、唔等一併從ng音。而家有唔少人將ng韻母音同埋m音混同。

#### 例子

* 吳（ng4） -> m4
* 誤（ng6）會 -> m6 會

聲調
--

### 第一聲（陰平55/53）中高平調55同高降調53不分

#### 現狀

粵語第一聲（陰平55/53）分為高平調55（與普通話第一聲 陰平55 相同）同埋高降調53（與普通話第四聲 去聲51 相似）。一般嚟講，而家啲人讀陰平調時一律讀成高平，所以聲調系統只剩低九調。

#### 例子

* 好孫（高平）-> 好酸（高降）
* 方（高平）糖 -> 荒（高降）唐

### 第二聲（陰上35）同第五聲（陽上13）不分

#### 起源

受某啲方言影響，例如清遠話。[未記出處或冇根據]

#### 例子

* 枉wong2 -> 往wong5
* 想soeng2/sêng2 -> 上soeng5/sêng5
* 鄙pei2/péi2 -> 婢pei5/péi5
* 寫se2/sé2 -> 社se5/sé5

### 第三聲、第八聲（陰去33、中入3）同第六聲、第九聲（陽去22、陽入2）不分

#### 例子

* 陽去、陽入讀作陰去、中入

  \*協hip9/hib6 -> hip8/hib3
  \*昨zok9/zog6 -> zok8/zog3

* 陰去、中入讀作陽去、陽入

  \*乙jyut8/yud3 -> jyut9/yud6
  \*錫sek8/ség3 -> sek9/ség6

### 入聲嘅變調同不變調不分

#### 起源

粵語入聲可以變調，有啲更有辨義作用。但由於其中一啲變調比較少出現，所以令一啲人分唔清[未記出處或冇根據]。

#### 例子

* 去買嚿玉juk9/yug2
* 去買嚿肉juk9/yug6

肉玉本身同音，係第九聲（陽入22），玉可以變調讀第二聲（陰上35），但肉唔得。  
  
  

* 半個月jyut9/yud6（十五天）
* 半個月jyut2/yud2（半個月亮）

其他
--

### 文白二讀區分不清

#### 起源

粵語同各現有漢語分支一樣都存有文白二讀現象，粵語中嘅文讀白讀之間發音差異明顯較細，出現頻率亦唔高，因此有啲人[邊個？ ]分唔清。

#### 例子

#### 韻母

最常見形態係以白讀-eng韻母取代文讀-ing韻母，如病、命、釘、聽、嶺白讀-eng，文讀-ing。

#### 聲母

文讀：近（gan6/gen6）代，白讀：遠近（kan5/ken5）。

#### 其他

逆白讀ngaak9/ngag6，文讀jik9/yig6。

### 普通話嘅影響

#### 起源

甲、乙二字粵音相異，但國音相同，導致講者誤會兩字粵音亦相同，因此將甲嘅粵音張冠李戴，套埋落乙字。

相反現象（甲、乙二字國音相異，但粵音相同而導致誤讀）亦見於母語為粵語而初初學國語嘅人士。

中國大陸推廣普通話教育，某啲學生受普通話影響嚴重。

#### 現狀

廣東學生（特別唔係以粵語為母語）嘅呢種現象較嚴重[未記出處或冇根據]。

#### 例子

* 橫（waang4/wang4） -> 衡（hang4/heng4）
* 榮（wing4） -> 容（jung4/yung4）
* 函（haam4/ham4） ->含（ham4/hem4）
* 熠（jap9/yep6） -> 藝（ngai6/ngei6）
* 坡（bo1） -> po1
* 凝（jing4/ying4） -> 寧（ning4）
* 恩（jan1/yen1） -> 奀（an1/en1）
* 宏（wang4/weng4） -> 紅（hung4/hung4）
* 桌（coek3）-> zo1
* 逆（jik9）-> 力（lik6）

睇埋
--

* 粵語

參考
--

1. ↑  講懶音之一
2. ↑  喺呢頁嘅粵語拼音，前者係香港粵語拼音，後者係廣東教育廳發佈嘅《廣州話拼音方案》中嘅粵語拼音。
3. ↑  喺呢頁嘅粵語拼音，括號外嘅係香港粵語拼音，括號入面係廣東教育廳發佈嘅《廣州話拼音方案》中嘅粵語拼音。
4. ↑  〈多少先生名叫"吳廣德"-文化評論-文化名城-廣佛都市網〉. 原著喺2014年2月27號歸檔. 喺2017年2月12號搵到.
5. ↑  中山大學中文系譚步雲博士認為廣州話有高平變調同埋兩個陰平調，香港話一般只有高平變調。

出面網頁
----

* 粵語審音配詞字庫